text: ACN Barcelona Actualitzada el 16/12/2011 15:28
  260x366 Els representants de CC.OO., UGT i IAC entren a Governació / ACN Els representants de CC.OO., UGT i IAC entren a Governació / ACN
  La Generalitat i els sindicats de la funció pública han donat aquest divendres per finalitzada la negociació sobre les últimes retallades que planteja el Govern sense haver arribat a cap acord global, per la qual cosa l'executiu català aplicarà probablement les mesures d'ajust de manera unilateral.
  Aquestes mesures pretenen estalviar a la Generalitat 625 milions d'euros, 300 dels quals procediran probablement de la rebaixa salarial que s'obtindria amb la reducció de les pagues extres de juny i desembre de 2012 de tots els empleats públics de la Generalitat.
  Cap avanç en cap àmbit
  Les converses han acabat aquest divendres en la setena reunió de la taula de negociació de la funció pública, que ha durat una mica més de tres hores i en la qual, com altres vegades, sindicats i Generalitat no han aconseguit acostar postures en pràcticament cap àmbit, segons han informat fonts sindicals.
  Després d'acabar la reunió d'avui, els portaveus dels sindicats, Josefina Pujol (CCOO), Ricardo Rodilla (IAC) i Xavier Casas (UGT), han denunciat en declaracions als mitjans de comunicació la falta de voluntat negociadora per part de la Generalitat i han qualificat la ronda de negociacions celebrada de "teatre, farsa i pantomima".